**Paskaidrojuma raksts**

**Madonas novada pašvaldības 31.01.2025. saistošajiem noteikumiem Nr. 1**

**„****Par reklāmas un citu informatīvo materiālu izvietošanu publiskās vietās un pašvaldības nodevu par reklāmas izvietošanu Madonas novadā”**

|  |  |
| --- | --- |
| Paskaidrojuma raksta sadaļa | Norādāmā informācija  |
| 1. Saistošo noteikumu mērķis un izdošanas nepieciešamības pamatojums |  Saistošo noteikumu izdošanas mērķis ir noteikt vienotu kārtību, kādā Madonas novada pašvaldības administratīvajā teritorijā publiskās vietās un vietās, kas vērstas pret publisku vietu, tiek noteikta reklāmas un priekšvēlēšanas aģitācijas materiālu izvietošana, reklāmas ekspluatācijas un demontāžas kārtība; pašvaldības nodevas par reklāmas izvietošanu, likmi, atbrīvojumus un maksāšanas kārtību; atbildību par šo noteikumu neievērošanu.   Saskaņā ar [Pašvaldību likuma](https://likumi.lv/ta/id/336956-pasvaldibu-likums) [45. panta](https://likumi.lv/ta/id/336956-pasvaldibu-likums#p45) otrās daļas 4. punktu dome ir tiesīga paredzēt administratīvos sodus par saistošo noteikumu pārkāpšanu, ja likumos nav noteikts citādi, jautājumā par reklāmas un informatīvo materiālu izvietošanu publiskās vietās un vietās, kas vērstas pret publisku vietu. Atbilstoši [Reklāmas likuma](https://likumi.lv/ta/id/163-reklamas-likums) [7. panta](https://likumi.lv/ta/id/163-reklamas-likums#p7) trešajai daļai pašvaldībai, ievērojot šā likuma un citu normatīvo aktu noteikumus reklāmas jomā, ir tiesības izdot saistošos noteikumus par reklāmas izvietošanu publiskās vietās un vietās, kas vērstas pret publisku vietu, paredzot ierobežojumus reklāmas izmēram, veidam, gaismas un skaņas efektiem atbilstoši videi, ēku un būvju arhitektūrai. Ministru kabineta 2012. gada 30. oktobra noteikumu Nr. 732 "[Kārtība, kādā saņemama atļauja reklāmas izvietošanai publiskās vietās vai vietās, kas vērstas pret publisku vietu](https://likumi.lv/ta/id/252464-kartiba-kada-sanemama-atlauja-reklamas-izvietosanai-publiskas-vietas-vai-vietas-kas-verstas-pret-publisku-vietu)" [28. punkta](https://likumi.lv/ta/id/252464-kartiba-kada-sanemama-atlauja-reklamas-izvietosanai-publiskas-vietas-vai-vietas-kas-verstas-pret-publisku-vietu#p28) izpratnē pašvaldība ir tiesīga savā administratīvajā teritorijā izvietot afišu stabus un stendus. Pašvaldība saistošajos noteikumos nosaka afišu stabu un stendu izmantošanas kārtību. Šo noteikumu 45. punkts paredz, ka kārtību, kādā veicama reklāmas vai reklāmas objektu izvietošanas uzraudzība un kontrole, pašvaldība ir tiesīga noteikt saistošajos noteikumos. Priekšvēlēšanu aģitācijas likuma 22.1 panta otrā daļa nosaka, ka pašvaldībai ir tiesības izdot saistošos noteikumus par priekšvēlēšanu aģitācijas materiālu izvietošanu publiskās vietās un vietās, kas vērstas pret publisku vietu, paredzot ierobežojumus priekšvēlēšanu aģitācijas materiālu izmēram, veidam, gaismas un skaņas efektiem atbilstoši videi, ēku un būvju arhitektūrai, kā arī noteikt šā panta pirmajā daļā minētajām vietām papildu vietas, kurās aizliegta priekšvēlēšanu aģitācijas materiālu izvietošana. Likuma "Par nodokļiem un nodevām" 12. panta pirmās daļas 7. punkts nosaka, ka pašvaldībai ir tiesības savā administratīvajā teritorijā uzlikt pašvaldības nodevas par reklāmas, afišu un sludinājumu izvietošanu publiskās vietās. Noteikumos ir normas, par kuru pārkāpšanu paredzēta administratīvā atbildība, atsevišķi nodalot atbildību par noteikumu katru pārkāpumu, kā arī nosakot minimālo un maksimālo soda apmēru. Administratīvā atbildība noteikta, lai nepieļautu un novērstu situācijas, kad reklāma pašvaldībā tiek izvietota patvaļīgi; vai pārkāpjot noteikumos noteikto izvietošanas kārtību; vai reklāmas izvietojums apdraud trešo personu dzīvību, veselību, drošību vai īpašumu, kā arī izvietotā reklāma nenodrošina vizuāli pievilcīgas, estētiskas vides esamību pašvaldībā. Administratīvās atbildības noteikšana spēj mazināt problēmsituāciju skaitu, kā arī ierobežo reklāmas izvietošanas pārkāpumu apmēru un izplatību, tādējādi nodrošinot sabiedrības tiesiskās intereses un noteikto pārvaldes kārtību.  |
| 2. Saistošo noteikumu fiskālā ietekme uz pašvaldības budžetu | 2.1. Noteikumu īstenošanas fiskālās ietekmes prognoze uz pašvaldības budžetu – noteikumu izpilde notiks pašvaldības kārtējā gada budžeta ietvaros:2.1.1. ieņēmumu daļa nav precīzi aprēķināma, jo atkarīga no iekasētajiem naudas sodiem;2.1.2. nav attiecināms uz izdevumu daļu;2.1.3. nav paredzēta ietekme uz citām pozīcijām budžeta ieņēmumu vai izdevumu daļā.Saistošo noteikumu īstenošana neietekmēs Pašvaldībai pieejamos resursus, jo nav nepieciešama jaunu institūciju vai darba vietu izveide vai esošo institūciju kompetences paplašināšanu, lai nodrošinātu saistošo noteikumu izpildi. |
| 3. Saistošo noteikumu sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | 3.1. Sociālā ietekme – nav attiecināms.3.2. Ietekme uz vidi – noteikumu pieņemšana nodrošinās vides sakārtošanu un saglabāšanu.3.3. Ietekme uz iedzīvotāju veselību – nav attiecināms.3.4. Ietekme uz uzņēmējdarbības vidi pašvaldības teritorijā – noteikumi neatstās tiešu ietekmi uz uzņēmējdarbības vidi pašvaldības teritorijā, tikai to sakārtos.3.5. Ietekme uz konkurenci – nav attiecināms. |
| 4. Saistošo noteikumu ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām | Saistošo noteikumu piemērošanas jautājumos persona varēs vērsties Madonas novada būvvaldē, adrese: Saieta laukums 1, Madona, Madonas novads, LV-4801, vai rakstot elektroniskā pasta adresi: pasts@madona.lv.Lai saņemtu atļauju reklāmas un priekšvēlēšanu aģitācijas materiālu izvietošanai, izņemot par reklāmas izvietošanu uz pašvaldības afišu stabiem, persona vēršas Madonas novada būvvaldē. Būvvaldes faktisko rīcību un pieņemtos lēmumus normatīvajos aktos noteiktajā kārtībā var apstrīdēt pašvaldības Administratīvo aktu strīdu komisijā.Pašvaldības Administratīvo aktu strīdu komisijā lēmumu normatīvajos aktos noteiktajā kārtībā var pārsūdzēt Administratīvajā rajona tiesā.Personai, kura izvieto reklāmu un priekšvēlēšanu aģitācijas materiālus, ir jāveic pašvaldības nodevas samaksa.Noteikumu izpildi savas kompetences ietvaros kontrolē pašvaldības policijas amatpersonas.Administratīvā pārkāpuma procesu līdz administratīvā pārkāpuma lietas izskatīšanai veic pašvaldības policijas amatpersonas savas kompetences ietvaros.Administratīvā pārkāpuma lietu izskata pašvaldības Administratīvā komisija. |
| 5. Saistošo noteikumu ietekme uz pašvaldības funkcijām un cilvēkresursiem | Saistošo noteikumu īstenošana neietekmēs pašvaldībai pieejamos cilvēkresursus, jo nav nepieciešama jaunu institūciju vai darba vietu izveide. |
| 6. Saistošo noteikumu izpildes nodrošināšana | Saistošo noteikumu īstenošanu nodrošinās Madonas novada būvvalde; pašvaldības policija; pašvaldības Administratīvā komisija. Nav paredzēta jaunu institūciju izveide vai esošo likvidācija, reorganizācija. Izpildei nepieciešami resursi tiek paredzēti pašvaldības budžeta ietvaros. |
| 7. Saistošo noteikumu prasību un izmaksu samērīgumu pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai, pašvaldības autonomās funkcijas izpildei. Mērķa sasniegšanai nosakot samērīgas prasības, kā arī samērīgu atbildību par saistošo noteikumu neievērošanu. |
| 8. Saistošo noteikumu izstrādes gaitā veiktās konsultācijas ar privātpersonām, saņemtais sabiedrības viedoklis | Atbilstoši Pašvaldību likuma [46. panta](https://likumi.lv/ta/id/336956-pasvaldibu-likums#p46) trešajai daļai sabiedrības viedokļa noskaidrošanai saistošo noteikumu projekts no 2024. gada 25.novembra līdz 2024. gada 12.decembrim publicēts pašvaldības tīmekļa vietnē [www.madona.lv](http://www.madona.lv) sadaļas “Dokumenti” apakšsadaļā “Saistošo noteikumu projekti”.*Publicēšanas laikā par noteikumu projektu netika saņemti sabiedrības viedokļi*. |

 Domes priekšsēdētājs A. Lungevičs